## Categorii de solicitanţi

Paşaportul se eliberează de la naştere şi conţine următoarele date biometrice suplimentare în format electronic: grupa sanguină, amprentele digitale, fotografia digitală. Paşaportul se eliberează pe un termen de 7 ani, iar pentru copiii cu vîrsta de pînă la 7 ani – pe un termen de 4 ani. Includerea amprentelor digitale în paşaportul copilului cu vîrsta de pînă la 12 ani nu este obligatorie.
Începînd cu 1 ianuarie 2011 în paşapoartele părinţilor nu se includ datele despre copii.

## Documentele necesare

**-Pentru persoane peste 18 ani:**

* buletinul de identitate;
* certificatul de naştere
* livretul militar sau adeverinţă de recrut;
* certificatul de căsătorie/ de divorţ (după caz);
* certificatul de schimbare a numelui, prenumelui;
* diploma de studii superioare;
* carnetul de pensionar;

În cazul depunerii cererii repetate pentru eliberarea paşaportului:

* se depune paşaportul precedent pentru anulare;
* se depune declaraţie de pierdere a paşaportului precedent (nemijlocit la secţia de documentare);
* se depune cerere pentru deţinerea a două paşapoarte valabile (dacă nu au fost modificate datele personale şi permite termenul valabilităţii).

**-Pentru persoane sub 18 ani (minori)::**

* cererea unuia dintre reprezentanţii legali ai minorului - părinţii sau tutela (curatela);
* buletinul de identitate (cu fişa de însoţire) al reprezentantului legal;
* buletinul de identitate al copilului care a împlinit vîrsta de 16 ani;
* certificatul de naştere al copilului *(actele stare civilă ale solicitanţilor, eliberate de autorităţile unui stat străin după 17 august 2001, urmează a fi trecute în registrele de stare civilă ale Republicii Moldova)*;
* acordul unuia din părinţi sau al ambilor părinţi, tutelei sau curatelei (după caz) privind eliberarea paşaportului pe numele minorului, autentificate de notar;
* certificat medical cu indicarea grupei sanguine;
* certificatul de căsătorie/divorţ al părinţilor (după caz);
* decizia organelor administraţiei publice locale despre instituirea tutelei (după caz);

În cazul divorţului părinţilor este prezentată hotărârea instanţei de judecată cu privire la divorţ. Dacă instanţa de judecată a stabilit locul de trai al minorului cu unul din părinţi, pentru perfectarea paşaportului pe numele minorului trebuie prezentată declaraţia acestui părinte, semnătura căruia este autentificată notarial.

În cazul prezentării acordului ambilor părinţi, autentificat notarial, nu este necesară prezentarea certificatului de căsătorie/divorţ.

Dacă minorul deţine buletin de identitate, nu se prezintă certificatul cu grupa sanguină.

Dacă minorul a încheiat căsătoria pînă la vîrsta de 18 ani, cererea se depune personal de solicitant, cu prezentarea certificatului de căsătorie (fără prezentarea acordului notarial autentificat al reprezentanţilor legali).

Paşaportul se înmînează reprezentantului legal prin recipisă.

#### - Stabilirea cu domiciliul permanent în străinătate

Cetăţenii Republicii Moldova, care doresc să se stabilească cu domiciliu permanent peste hotare, se adresează la secţiile de evidenţă şi documentare a populaţiei din raza de domiciliere. Termenul de examinare al dosarului este de **3 luni**.

## Documente necesare:

* buletinul de identitate sau paşaportul de uz intern, emis de fosta URSS (modelul anului 1974);
* paşaport pentru plecare peste hotare;
* certificatul de naştere;
* certificatul de căsătorie (divorţ, schimbare a numelui), după caz;
* certificatele de naştere ale copiilor minori;
* diploma;
* carnetul de pensionar;
* livretul militar sau adeverinţă de recrut;
* certificatul medical cu grupa sangvină (pentru minori);
* certificatul de deces (în cazul decesului părinţilor);
* consimţămîntul notarial autentificat al părinţilor referitor la lipsa datoriilor neîndeplinite faţă de ei ale persoanelor care pleacă;
* consimţămîntul notarial autentificat al soţilor (foştilor soţi), dacă au copii minori comuni din căsătorie, referitor la lipsa îndatoririlor neîndeplinite ale persoanelor care pleacă;
* consimţămîntul notarial autentificat al părinţilor pentru minorii care perfectează paşaport;
* consimţămîntul notarial autentificat al copiilor în vîrstă de la 10 pînă la 18 ani, care pleacă împreună cu unul din părinţi.

În cazul în care părinţii sau foştii soţi refuză de a-şi da consimţămîntul, solicitantul este în drept să apeleze la instanţa de judecată pentru a ataca această acţiune.

Copiilor minori, care pleacă cu domiciliu permanent, li se perfectează paşaport.

În cazul în care cetăţenii Republicii Moldova, aflaţi legal şi temporar peste hotare,  doresc a se stabili cu domiciliul permanent în ţara de reşedinţă, se adresează cu cererea respectivă la misiunile diplomatice şi oficiile consulare ale Republicii Moldova. Prezintă actele enumerate mai sus şi adăugător mai prezintă următoarele acte:

* două fotografii color 35x45mm;
* două fotografii color 100x150 mm pentru scanare;
* confirmarea achitării costului paşaportului.

Actele de stare civilă ale solicitanţilor, eliberate de autorităţile unui stat străin după 01 august 2001,este necesar de transcris în registrele de stare civilă ale Republicii Moldova.

#### - Perfectarea paşaportului persoanelor care au dobîndit cetăţenia Republicii Moldova şi domiciliază peste hotare

## Documente necesare:

* Aviz privind recunoaşterea cetăţeniei Republicii Moldova sau adeverinţa privind dobîndirea cetăţeniei Republicii Moldova;
* paşaportul naţional;
* actele de stare civilă (certificatul de naştere, căsătorie, divorţ, certificatele de naştere ale copiilor minori, avizul de rectificare, schimbare a numelui, prenumelui);
* minorilor, care au dobîndit cetăţenia Republicii Moldova împreună cu părinţii, li se va elibera paşaport.

**Sursa:** [www.registru.md](http://www.registru.md)